តុលាការ​ខ្មែរ​ក្រហម​ប្រឈម​មុខ​នឹង​ការ​បាត់​បង់​ការ​គាំទ្រ​ពី​ភាគី​កម្ពុជា 
ព័ត៌មាន​អន្តរជាតិ​សំខាន់​ៗ​ផ្សេង​ទៀត​​សម្រាប់​យប់​ថ្ងៃ​ព្រហស្បតិ៍​ ទី​០៥​ ខែ​មេសា។
ក្រុមអ្នកសង្កេតការណ៍ដែលតាមដានមើលតុលាការឧក្រិដ្ឋកម្មខ្មែរក្រហមដែលកំពុងមានរឿងចម្រូងចម្រាសនិយាយថា ជម្លោះជាមួយនឹងរដ្ឋាភិបាលកម្ពុជាដែលកំពុងតែកើនឡើងទំនងជានឹងធ្វើឱ្យមិនមានការចោទប្រកាន់បន្ថែមទៀតដល់ជនសង្ស័យដែលនៅសេសសល់ទេ។ តុលាការដែលគាំទ្រដោយអង្គការសហប្រជាជាតិបានកាត់ទោសអតីតមេខ្មែរក្រហមម្នាក់រួចហើយឱ្យជាប់ពន្ធនាគារមួយជីវិត ហើយកំពុងដំណើរការកាត់ទោសសំណុំរឿងទីពីរប្រឆាំងនឹងមេដឹកនាំខ្មែរក្រហមកំពូលបីនាក់ដែលកំពុងរស់រានមានជីវិតនៅឡើយ។ សហរដ្ឋអាមេរិកកំពុងតែបន្ធូរបន្ថយទណ្ឌកម្មខ្លះដែលមានរយៈពេលយូរមកហើយលើប្រទេសភូមា ដោយក្តីសង្ឃឹមថានឹងអាចជួយលើកទឹកចិត្តឱ្យមានការកែទម្រង់បន្ថែមទៀត ក្រោយពីមានការបោះឆ្នោតដ៏ធំកាលពីថ្ងៃអាទិត្យកន្លងមកនេះនៅក្នុងប្រទេសអាស៊ីអាគ្នេយ៍មួយនេះ។ លោកស្រីរដ្ឋមន្ត្រីការបរទេសគ្លីនតុន និយាយកាលពីថ្ងៃពុធថា រដ្ឋបាលទីក្រុងវ៉ាស៊ីនតោននឹងតែងតាំងឯកអគ្គរដ្ឋទូតមួយរូបប្រចាំប្រទេសភូមា។ សហរដ្ឋអាមេរិកក៏នឹងបង្កើតទីភ្នាក់ងារអភិវឌ្ឍន៍អន្តរជាតិរបស់សហរដ្ឋអាមេរិក (USAID) ប្រចាំក្នុងប្រទេសនេះផងដែរដើម្បីគាំទ្រកិច្ចខិតខំប្រឹងប្រែងរបស់កម្មវិធីអភិវឌ្ឍន៍អង្គការសហប្រជាជាតិ (UNDP)។ កងកម្លាំងការពារសន្តិភាពមួយក្រុមរបស់អង្គការសហប្រជាជាតិកំពុងតែធ្វើដំណើរទៅប្រទេសស៊ីរីដើម្បីពិភាក្សាអំពីលទ្ធភាពនៃការបង្កើតបេសកកម្មមួយត្រួតពិនិត្យមើលបទឈប់បាញ់គ្នា ក្នុងពេលជាមួយគ្នានេះដែរ ក្រុមសកម្មជនសិទ្ធិមនុស្សនិយាយថា កងទ័ពរបស់រដ្ឋាភិបាលបានប្រយុទ្ធគ្នាជាមួយពួកអ្នកបះបោរនៅក្នុងទីក្រុងជាច្រើននៅទូទាំងប្រទេស។ អតីតប្រេសិតសហរដ្ឋអាមេរិកមួយរូបសម្រាប់ប្រទេសកូរ៉េខាងជើងនិយាយថា រដ្ឋបាលលោកអូបាម៉ាត្រូវតែបន្តទំនាក់ទំនងជាមួយរដ្ឋាភិបាលក្រុងព្យុងយ៉ាង បើទោះបីជាប្រទេសនេះនៅតែធ្វើការបាញ់បង្ហោះគ្រាប់រ៉ុក្កែតនៅខែនេះក៏ដោយ។ អ្នកដាក់គ្រាប់បែកអត្តឃាតម្នាក់និងក្រុមខ្មាន់កាំភ្លើងមួយក្រុមបានបើកការវាយប្រហារកាលពីថ្ងៃព្រហស្បតិ៍នេះសំដៅលើក្រុមប៉ូលីសក្នុងទីក្រុងដ៏ធំជាងគេមួយរបស់ប្រទេសបាគីស្ថាន។ ប៉ូលិសនិយាយថា មានមនុស្សបីនាក់បានស្លាប់និងមនុស្ស១៣នាក់ទៀតរងរបួសនៅពេលដែលអ្នកដាក់គ្រាប់បែកអត្តឃាតម្នាក់បានបំផ្ទុះខ្លួនឯងនៅជិតរថយន្តដឹកមេប៉ូលិសស្រុក។ ក្រុមលួចវាយប្រហារតាមប្រព័ន្ធអ៊ីនធឺណិតកម្រិតអន្តរជាតិដែលមានឈ្មោះហៅថា «ក្រុមអនាមិក» (Anonymous) និយាយថា ក្រុមខ្លួនបានវាយប្រហារគេហទំព័ររាប់រយរបស់ប្រទេសចិនដោយរួមទាំងគេហទំព័ររដ្ឋាភិបាលចិនជាច្រើនផងដែរដើម្បីជាការតវ៉ានឹងគោលនយោបាយរឹតត្បិតតឹងរ៉ឹងរបស់ប្រទេសចិនលើការប្រើប្រាស់អ៊ីនធឺណិត។ ប្រទេសចិននិយាយថា ខ្លួននឹងអនុញ្ញាតឱ្យទេសចរទៅទស្សនាប្រជុំកោះនៅក្នុងសមុទ្រចិនខាងត្បូង។ នេះជាចំណាត់ការមួយដែលទំនងជានឹងធ្វើឱ្យមានការតានតឹងថែមទៀតនៅលើតំបន់ដែនសមុទ្រដ៏ធំល្វឹងល្វើយនេះ។ ប្រធានាធិបតីទើបនឹងជាប់ឆ្នោតថ្មីរបស់ប្រទេសសេណេហ្គាល់ លោក ម៉ាកឃី ស៉ល (Macky Sall) បានបង្ហាញឈ្មោះគណៈរដ្ឋមន្រ្តីដំបូងរបស់លោកតែក្នុងរយៈពេលពីរថ្ងៃប៉ុណ្ណោះបន្ទាប់ពីបានស្បថចូលកាន់មុខតំណែង។